Národná rada Slovenskej republiky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## **IV. volebné obdobie**

 Číslo: 699/2009

**1020a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 143/1998 Z.z. o civilnom letectve (letecký zákon) a o zmene a doplnení niektorých zákonov v znení neskorších predpisov(tlač **1020**)v druhom čítaní

 Výbor Národnej rady Slovenskej republiky pre hospodársku politiku ako gestorský výbor k vládnemu návrhu zákona, ktorým sa mení a dopĺňa zákon č. 143/1998 Z.z. o civilnom letectve (letecký zákon) a o zmene a doplnení niektorých zákonov v znení neskorších predpisov(tlač **1020**)(ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1352 z 15. apríla 2009 pridelila vládny návrh zákona, ktorým sa mení a dopĺňa zákon č. 143/1998 Z.z. o civilnom letectve (letecký zákon) a o zmene a doplnení niektorých zákonov v znení neskorších predpisov(tlač **1020**) na prerokovanie v druhom čítaní vo výboroch do 10. júna 2009 a  v gestorskom výbore do 12. júna 2009:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodársku politiku.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením z 9. júna 2009 č. 640;
* Výbor Národnej rady Slovenskej republiky pre hospodársku politiku uznesením z 9. júna 2009 č. 514 a zo 16. júna 2009 č. 514a.

**IV.**

Z uznesenia Výboru Národnej rady Slovenskej republiky pre hospodársku politiku pod bodom III tejto správy vyplývajú tieto pozmeňujúce a doplňujúce návrhy:

1. V čl. I bod 9 znie:

„9. Za § 57c sa vkladá § 57d, ktorý vrátane nadpisu znie:

„§ 57d

Prechodné ustanovenie k úpravám účinným od 1. augusta 2009

Platnosť poverenia na odborné vyšetrovanie nehôd a incidentov lietajúcich športových zariadení a iných lietadiel určených výhradne na športové účely vydaného leteckým úradom podľa doterajších predpisov zaniká 28. februára 2010.“.“.

V dôsledku zmeny účinnosti zákona je nevyhnutné zmeniť účinnosť v nadpise prechodného ustanovenia.

**Výbor NR SR pre hospodársku politiku**

***Gestorský výbor odporúča schváliť***

1. Za článok I sa vkladá článok II, ktorý znie:

„Čl. II

Zákon č. 435/2000 Z.z. o námornej plavbe v znení zákona č. 581/2003 Z.z., zákona č. 97/2007 Z.z. a zákona č. 395/2008 Z.z. sa mení takto:

V § 4 ods. 1 písmeno c) znie:

„ c) môže predložiť Európskej komisii žiadosť o uznanie klasifikačnej spoločnosti, ktorá doteraz nebola uznaná, spolu so všetkými informáciami a dôkazmi, ktoré preukazujú, že táto klasifikačná spoločnosť spĺňa kritériá vzťahujúce sa na uznané klasifikačné spoločnosti ustanovené v osobitnom predpise,1ba)“.

Poznámka pod čiarou k odkazu 1ba) znie:

„ 1ba) Nariadenie Európskeho parlamentu a Rady (ES) č. 391/2009 z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí (Ú. v. EÚ L 131, 28.5.2009) .“.

Doterajší článok II sa označuje ako článok III.“.

Súčasne sa primerane opraví názov zákona.

Z dôvodu nejasnej interpretácie ustanovenia § 4 ods. 1 písm. c) zákona č. 435/2000 Z. z. o námornej plavbe v znení neskorších predpisov je Európskou komisiou vedené konanie proti Slovenskej republike. V tomto konaní už kolégium Európskej komisie rozhodlo o podaní žaloby, ktorá na Európsky súdny dvor zatiaľ nebola doručená a preto je nevyhnutná urýchlená úprava tohto ustanovenia, čím dôjde k jeho spresneniu a predíde sa akýmkoľvek pochybnostiam pri jeho interpretácii a aplikácii.

**Výbor NR SR pre hospodársku politiku**

***Gestorský výbor odporúča schváliť***

1. Článok II znie:

Čl. II

Účinnosť

Tento zákon nadobúda účinnosť 1. augusta 2009.

V dôsledku zabezpečenia plnenia úloh v oblasti civilného letectva národným dozorným orgánom, ktoré vyplynuli z medzinárodného auditu civilného letectva Slovenskej republiky Medzinárodnou organizáciou civilného letectva, je nevyhnutné zmeniť účinnosť tohto zákona z 1. septembra 2009 na 1. august 2009.

**Výbor NR SR pre hospodársku politiku**

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1, 2 a 3**  hlasovať spoločne s odporúčaním **s c h v á l i ť.**

**V.**

Gestorský výbor na základe stanovísk výborov vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 143/1998 Z.z. o civilnom letectve (letecký zákon) a o zmene a doplnení niektorých zákonov v znení neskorších predpisov(tlač **1020**)

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

 Spoločná správa výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 143/1998 Z.z. o civilnom letectve (letecký zákon) a o zmene a doplnení niektorých zákonov v znení neskorších predpisov(tlač **1020a**)v druhom čítaní bola schválená uznesením zo 16. júna 2009 č. 519.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 16. júna 2009

Maroš **K o n d r ó t**v. r.

predseda

Výboru NR SR

pre hospodársku politiku